Papersnake/gushiwen huggingface dataset:
别苏州
白居易（唐代）

浩浩姑苏民，郁郁长洲城。来惭荷宠命，去愧无能名。

青紫行将吏，班白列黎氓。一时临水拜，十里随舟行。

饯筵犹未收，征棹不可停。稍隔烟树色，尚闻丝竹声。

怅望武丘路，沉吟浒水亭。还乡信有兴，去郡能无情。
寓兴
宋伯仁（宋代）

又近重阳节，伤心事可嗟。
塞鸿河洛志，篱菊古今花。
苦雨床俱漏，颠风扇莫遮。
渔舟如一叶，快活似侬家。
马塍新居
张雨（元代）

浮家泛宅意何如，玉室金堂计未疏。归锦桥边停舫子，散花滩上作楼居。

澹然到处自凿井，玄晏闭关方著书。但得草堂赀便足，人间何地不樵渔。
永州天申节锡宴致语口号
胡寅（宋代）

门开阊阖晓霞鲜，剑佩称觞玉座前。
五福惠心敷下土，三呼稽首望层天。
龙旗已荡淮祲，狼燧行清朔塞烟。
复会东都临四海，众星环拱万斯年。
赋杨妃袜
曾原（宋代）

万骑西行驻马嵬，凌波曾此堕尘埃。
谁知一掬香罗小，踏转开元宇宙来。
登望台
宋祁（宋代）

年华无限景，况复上高台。
晓气先明树。春寒不著梅。
幽禽仍早啭，戏蝶即双来。
此地流霞意，同谁一釂杯。
题青山白云图系广信府同知方公所藏
郑真（明代）

海国千山列屏嶂，万迭浮云滚涛浪。云来云去本无心，苍狗白衣幻形状。

长松密竹翠模糊，萧萧清籁真笙竽。人行问路失南北，恍惚越海登蓬壶。

山中伊谁结茅屋，考盘独乐歌在谷。酒酣笑倚两崖高，万鼓雷鸣泻银瀑。

琅玕结实瑶草青，服食自可通神灵。玄猿白鹤成伴侣，朝霏夕霭秋冥冥。

我家四明山水窟，十载长淮空窃禄。生来懒性合幽栖，看山看云嗟不足。

近来船过严陵滩，楼台缥缈虚无间。环佩玲珑出林表，俨然天上非尘寰。

黄堂仙人政多暇，彷佛乡关阅图画。要觅商公与赵公，妙笔千金阅高价。
次龙潭壁间韵忆新之区谦二台节 其一
萨都剌（元代）

故人久不见，怅望思迟留。客路愁山虎，渔灯散渚鸥。

清歌闻越调，小艇入淮流。江市虽萧索，人家酒可谋。
次韵王平甫直舍未开梅花
刘攽（宋代）

复阁深沈人到稀，官梅孤秀及花期。地寒竹柏应为伴，春近冰花信有时。

不恨未开烦久待，正怜将落赖偏迟。催人头白何由奈，可在江南寄一枝。
了明上人
释祖钦（宋代）

了明明了，孤光皎皎。
夜永月寒，云开天晓。
二浙江山拄杖头，脱胎略根尘静悄悄。
大明当空，无幽不照。
如是行脚，行脚事了。
百炼精金，由指而绕。
左目痛六言九首
刘克庄（宋代）

深碧非少林祖，暴赤疑归宗僧。
何须近青藜杖，不愿如紫石棱。
颂古九十八首
释印肃（宋代）

道人到处，全示真如。
若求言句，未免区区。
念奴娇
郑域（宋代）

蕊宫仙子，爱痴儿、不禁三偷家果。弃核成根传汉苑，依旧风烟难□。老养丹砂，长留红脸，点透胭脂颗。金盘盛处，恍然天上新堕。

莫厌对此飞觞，千年一熟，异人间梨枣。刘阮尘缘犹未断，却向花间飞过。争似莲枝，摘来满把，莺嘴平分破。餐霞嚼露，镇长歌醉蓬岛。
就可公宿
贾岛（唐代）

十里寻幽寺，寒流数派分。僧同雪夜坐，雁向草堂闻。

静语终灯焰，馀生许峤云。由来多抱疾，声不达明君。
小重山
周容（清代）

谢了梅花恨不禁。小楼羞独倚，暮云平。夕阳微放柳梢明。东风冷，眉岫翠寒生。

无限远山青。重重遮不断，旧离情。伤春还上去年心，怎禁得，时节又烧灯。
老圃拙者
李吕（宋代）

春蔬含绿滋，荒畦自锄芟。
万事付一默，维摩许同参。
花事
张侃（宋代）

立春踰十日，犹未见芳菲。云叶垂垂满，檐丝缓缓飞。

池鱼寒未上，林雁暖方归。因静无思虑，由人论瘠肥。
自叹二首
舒邦佐（宋代）

莫莫更莫莫，休休复休休。
平生都是错，一病尽堪羞。
龟为灵钻壳，膏因明出油。
细思根本悴，端的是招忧。
春日田园杂兴
刘蒙山（宋代）

桑风吹绿满原头，西崦东阜暖气浮。
村妇祈蚕分面絸，老农占岁说泥牛。
田鸟飞逐耕烟犊，桑扈鸣随唤雨鸠。
怜叟相邀同社饮，旋将新酒向花簪。
壬辰十二月车驾东狩后即事二首
元好问（金朝）

惨澹龙蛇日斗争，干戈直欲尽生灵。
高原水出山河改，战地风来草木腥。
精卫有冤填瀚海，包胥无泪哭秦庭。
并州豪杰知谁在，莫拟分军下井陉。

万里荆襄入战尘，汴州门外即荆榛。
蛟龙岂是池中物？虮虱空悲地上臣。
乔木他年怀故国，野烟何处望行人？
秋风不用吹华发，沧海横流要此身。
为莫临安曰纯题画
邵宝（明代）

千峰乱历岐山青，秋天怅望开翠屏。乾坤何处下鸣鸟，野人漫谓山鸡形。

姬公召伯日以远，世道江河几流转。生绡数尺悬我前，万古愁怀一消遣。

南溪之上桐树林，君家楼高溪水深。而翁登我歌且啸，有招不来伤我心。

君游江湖倘奇遇，黄陵庙下舟曾住。云隐苍梧柰望何，独有东流可分付。
题左溪齐云阁
于房（宋代）

篮舆游古寺，危阁倚天外。
山川混一色，云霞忽万态。
啼鸟声交呼，牧竖歌相对。
凭栏增气味，披襟绝埃壒。
飞泉出阴窅，清风来相背。
文酒欢宾朋，乐哉时祶带。
虚空无内外，事理有短长。顺则成菩提，逆则成烦恼。灯笼常瞌睡，露柱亦懊恼。大道在目前，更于何处讨。
释子琦（宋代）

四面亦无门，十方无壁落。头髼松，耳卓朔。个个男儿大丈夫，何得无绳而自缚。
探钓台
赵汝普（宋代）

先生道足师天子，岂为刘郎作谏官。
一线不期贪懦法，两台自受水云宽。
忘机故把直钩钓，适志何嫌高揭竿。
千载尚留真迹在，客星炯炯照相滩。
玉连环影·送友人还家
袁思古（五代）

稳卧。一叶轻舟过。半幅蒲帆波浪乘风破。送君归。

掩柴扉。相约暂时同与世人违。
醉中即席赠润卿博士
皮日休（唐代）

适越游吴一散仙，银瓶玉柄两翛然。茅山顶上携书簏，

笠泽心中漾酒船。桐木布温吟倦后，桃花饭熟醉醒前。

谢安四十馀方起，犹自高闲得数年。
见诸人唱和酴醾诗辄次韵戏咏
黄庭坚（宋代）

梅残红药迟，此物共春归。
名字因壶酒，风流付枕帏。
坠钿香径草，飘雪净垣衣。
玉气晴虹发，沈材锯屑霏。
直知多不厌，何忍摘令稀。
常恨金沙学，颦时正可挥。
渔家傲（戊寅冬，以病告卧潜玉，时时策杖寒秀亭下，作渔家傲三首）
毛滂（宋代）

年少莫寻潜玉老。无才无艺烦君笑。暖过茅檐霜日晓。休起早。竹间尽日无人到。

别径小峰孤碧峭。曲沟浅浸寒清绕。此老相看情不少。浑忘了。浑教忘了长安道。
游华藏寺
强至（宋代）

我今作邑水云乡，一到犹疑换俗肠。
况在尘区正纷汩，乍来法界得清凉。
松筠锁雾姿逾秀，楼阁摩霄势欲翔。
更即高僧叩空理，功名富贵尽毫芒。
雨作，抵暮复晴五首
杨万里（宋代）

栖鹊无阴庇湿衣，行人仄伞避斜丝。
船兵归後轿兵去，独立淮河暮雨时。
宿杨家
白居易（唐代）

杨氏弟兄俱醉卧，披衣独起下高斋。

夜深不语中庭立，月照藤花影上阶。
挽龚主簿盖卿
廖行之（宋代）

奇士如公少，居然得誉尊。
绩文追古作，戏策达修门。
梁坏吾安仰，人亡道尚存。
伤心南野路，天迥暮云昏。
磊石
张孝祥（宋代）

鼓发营田市，帆收磊石山。冰纨六十里，烟髻两三鬟。

天气水云合，人家罾网间。晚来风更熟，别浦棹歌还。
东窗小酌
陆游（宋代）

乌帽翩僊白苎凉，东窗随事具杯觞。
流年不贷世人老，造物能容吾辈狂。
藤叶成阴山鸟下，桧花满地蜜蜂忙。
何人画得农家乐？咿轧缫车隔短墙。
遇仇仁近出斋小饮次前韵五首
方回（元代）

贫何所恶贱何羞，寓物无心任去留。
尚有可人同臭味，足相閒去与交游。
衔盃痛饮真吾事，插架多书不外求。
颇欲买邻今已晚，石田茅屋仗谁谋。
黄河五堤咏·遥堤
李衍孙（清代）

凭处亘地轴，蜿蜒宁计里。何处鱼鳞屋，陡觉鳌背起，愿巩千百年，黄流不到此。
偈倾一百六十九首
释智朋（宋代）

悬崖撒手，藉草眠云，
四方八面，移南作北。
佛祖不历处，古今不到处，
如何行履。三九二十七，
篱头吹觱栗。
黑紫
贾似道（宋代）

黑紫生来似茄皮，腿脚兼黄赤肚皮。
钳若生来紫黑色，早秋赢到雪花飞。
金华圣者赞
释宗杲（宋代）

金华圣者谁识，撞著猪头便吃。
虽然无爱无憎，其奈有损有益。
合得破落僧徒，也道逆行顺行天莫测。
若无末后一著，至今有口难分析。
柬邑明府姚齐州索蜡石
成鹫（清代）

大通一室如斗大，芥子纳山山纳芥。奇峰摄入夜明帘，远近搜罗遍空界。

昨暮山中买石归，朝来冷市携云卖。金银生像戒悭贪，爱石成痴甘破戒。

番禺主人如水清，扁舟过我春风生。自誇有石立堂下，俯视一切殊峥嵘。

光明皎洁天下士，巉岩礧砢山中僧。山僧见说神气爽，欲见未见心先倾。

朱门慵作曳裾客，白屋聊为倒屣迎。缄书致语谷城叟，静中久坐须经行。

我闻三山之下有五石，五仙骑羊成幻形。古今变化不可测，神物或复通精灵。

仙令丹砂煮将熟，一饱挟取随登瀛。不妨过我欢十日，兴尽任尔还仙城。
耕
徐仲雅（唐代）

张绪逞风流，王衍事轻薄。出门逢耕夫，颜色必不乐。

肥肤如玉洁，力拗丝不折。半日无耕夫，此辈总饿杀。
颂古
释慧空（宋代）

野鸭羽翼能几长，马师眼孔些子大。
从他飞去拟何之，须待拽回遭笑怪。
浣溪沙
毛滂（宋代）

滟滟金波暖做春。疏疏烟柳瘦于人。柳边半醉不胜情。

未解画船留待月，缓歌金缕细留云。将云带月入东门。
夹竹桃
汤清伯（宋代）

芳姿劲节本来同，绿荫红妆一样浓。
我若化龙君作浪，信知何处不相逢。
诸生诣府见留再任偶作示勉夫二首 其一
葛胜仲（宋代）

鲁堂诗礼号多儒，文席非才误诏除。贤路久妨颜已厚，儒宫相诏计诚疏。

化鹍未敢图飞翼，搏虎谁能复下车。诣府自言无以称，空衔诸彦意勤渠。
念奴娇（酬王城山）
刘辰翁（宋代）

两丸日月，细看来、也是樊笼中物。点点山河经过了，拔帜几番物壁。白是沙堤，苍然吴楚，一片成毡雪。此时把酒，旧词还是坡杰。

歌罢公瑾当年，天长地久，柳与梅都发。几许闲愁斜照里，掌上沤生沤灭。沧海桑枯，东陵瓜远，总不关渠发。簪花起舞，可怜今夕无月。
淮浦夏日杂感
吴廷桢（清代）

浊浪南奔万马雄，清淮如线失舂容。天连碧海盘霜鹘，水拍金堤转雪龙。

四载禹功今未远，一丸蚁穴古难封。杞忧却怕天饶笑，且与平治磊块胸。
和范学士韵 其六
彭汝砺（宋代）

岂有微功答谬恩，尚思荣禄慰慈颜。心诚似水知宗海，事责如蚊欲负山。

资性仅同中以下，行能未及二之间。木桃每屈言为赠，祇恐琼瑶未足还。
次韵曾楚山见寄
萧立之（宋代）

我尔梅花国，书来岁月深。熟知生世理，老尽别时心。

雁信边声落，霜空海气沉。鬓毛相对白，可惜不同吟。
惜奴娇·景云披靡
佚名（宋代）

景云披靡。露浥轻寒若水。尽是游人美。陌尘润、宝沉递。笑指扬鞭，多少高门胜会。况是。只有今夕誓无寐。
春日湖上五首
释斯植（宋代）

绕堤莎草绿纤纤，老里吟情觉未厌。
应是踏青天气近，柳条多插野人檐。
送广东潘帅移镇湖南十口号
曾丰（宋代）

数事平反转两官，金章不博鬓毛班。
继今功大勿全有，从古恩多宁少悭。
九日侍宴乐游苑应令诗
庾肩吾（南北朝）

辙迹光周颂，巡游盛夏功。铭陈万骑转，阊阖九关通。

秋晖逐行漏，朔气绕相风。献寿重阳节，回銮上苑中。

疏山开辇道，间树出离宫。玉醴吹岩菊，银床落井桐。

御梨寒更紫，仙桃秋转红。饮羽山西射，浮云冀北骢。

尘飞金埒满，叶破柳条空。腾猿疑矫箭，惊雁避虚弓。

彫材滥杞梓，花绶接鹓鸿。愧乏天庭藻，徒参文雅雄。
春日遣怀
李基和（清代）

春日迟迟春未阑，愁怀欲放又难宽。弃余久已如鸡肋，知味何须食马肝。

庭树两年根较固，笼禽数语韵多酸。涧阿有约谁归去，寤寐无忘为考槃。
绣带
许及之（宋代）

天巧宁容觑，春工岂待描。绣将花作带，舞衬柳垂腰。
闲居
谘（宋代）

兀兀浮生水上萍，百年那得眼长青。
醉中但爱杯呼月，镜里惊长髩易星。
瓶胆插花时过蝶，石拳栽草也留萤。
瑶音到手知音少，默诵南华一卷经。
宿天竺寺，寄灵隐寺僧
张籍（唐代）

夜向灵溪息此身，风泉竹露净衣尘。

月明石上堪同宿，那作山南山北人。
次韵任遵圣见寄
苏辙（宋代）

故国老成谁复先，壮心空记语当年。
灌夫失意贫无友，梅福辞官晚作仙。
诗句清新非世俗，退居安稳卜江天。
它年我亦従君隐，多买黄鱼煮复煎。
铅山舟次联句赠梁澜石使节广南
霍韬（明代）

寒雨零零松色青，水流激石声铮铮。芝兰萍梗恍如梦，玉露蒹葭不尽情。

寄语樵云调野鹤，小看溟沼戏横鲸。江干漱蕨凭炉火，明发天南雁影擎。
初出沅江夜入湖
皇甫冉（唐代）

放溜出江口，回瞻松栝深。不知舟中月，更引湖间心。
六州歌头 孤山寻梅
张翥（元代）

孤山岁晚，石老树查牙。逋仙去。谁为主。自疏花。破冰芽。乌帽骑驴处。近修竹，侵荒藓，知几度。踏残雪，趁晴霞。空谷佳人，独耐朝寒峭，翠袖笼纱。甚江南江北，相忆梦魂赊。水绕云遮。思无涯。又苔枝上，香痕沁，幺凤语。冻蜂衙。瀛屿月，偏来照，影横斜。瘦争些。好约寻芳客，问前度，那人家。重呼酒。摘琼朵。插鬓鸦。唤起春娇扶醉，休孤负锦瑟年华。怕流芳不待，回首易风沙。吹断城笳。
三月初晚晴寄高缙之三首
陈造（宋代）

东风扫积阴，残雨不敢漂。
坏云裂裳帛，倒挂磴岭腰。
鸟影不作暝，夕阳明山椒。
安得上上头，风露永清宵。
绣释迦像并十八罗汉赞 第七迦理迦尊者
释德洪（宋代）

身如蕉虚，心如兔止。师慈如和，侍者笑视。毒龙难降，我试弹指。

便升钵中，喜见脊尾。
宿立公房
孟浩然（唐代）

支遁初求道，深公笑买山。何如石岩趣，自入户庭间。

苔涧春泉满，萝轩夜月闲。能令许玄度，吟卧不知还。
水调歌头
葛长庚（宋代）

昔在虚皇府，被谪下人间。笑骑白鹤，醉吹铁笛落星湾。十二玉白无梦，三十六天夜静，花雨洒琅玕。瑶台归未得，忍听洞中猿。

也休休，无情绪，炼金丹。从来天上，神仙宫府更严难。翻忆三千神女，齐唱霓裳一曲，月里舞青鸾。此恨凭谁诉，云满武夷山。
澄江季丙卿留饮客邸
虞堪（明代）

一勺钱溪水，半年澄客心。风尘增感慨，山水倦登临。

处处群游在，林林众木森。持杯骋怀思，还沛听佳音。
雹
曾巩（宋代）

穷谷结时雷已动，荒台看处雪犹埋。
崩腾沙雳乘风下，宛转珠玑压雨来。
已激山声如骇浪，更回天色似寒灰。
何繇得见晴辉上，愁放昏昏睡眼开。
初春雨中舟次和州横江裴使君见迎李赵二秀才…许浑先辈
杜牧（唐代）

芳草渡头微雨时，万株杨柳拂波垂。蒲根水暖雁初浴，

梅径香寒蜂未知。辞客倚风吟暗淡，使君回马湿旌旗。

江南仲蔚多情调，怅望春阴几首诗。
瞿塘两崖
杜甫（唐代）

三峡传何处，双崖壮此门。入天犹石色，穿水忽云根。

猱玃须髯古，蛟龙窟宅尊。羲和冬驭近，愁畏日车翻。
岁暮感怀以余年谅无几休日怆已迫为韵
陆游（宋代）

江左谢太傅，高卧颇自喜，东山岂不佳，惜也终一起。
阿坚偶自败，元子亦适死；区区疑谤中，勋业端有几？当时嘲小草，虽戏实中理。
所以山中人，至今笑园绮。
吕真人赞二首 其二
陆游（宋代）

天下家家画吕公，衣冠颜鬓了无同。劝君莫被丹青误，那有长绳可系风。
岛树
陆龟蒙（唐代）

波涛漱苦盘根浅，风雨飘多著叶迟。

迥出孤烟残照里，鹭鹚相对立高枝。
送于十八应四子举落第还嵩山
李白（唐代）

吾祖吹橐籥，天人信森罗。
归根复太素，群动熙元和。
炎炎四真人，摛辩若涛波。
交流无时寂，杨墨日成科。
夫子闻洛诵，夸才才固多。
为金好踊跃，久客方蹉跎。
道可束卖之，五宝溢山河。
劝君还嵩丘，开酌盼庭柯。
三花如未落，乘兴一来过。
泊舟桃花台入妙香院
赵蕃（宋代）

携家本避长城戍，孙子相仍住桃坞。虽云秦暴赋可逃，后乃开通晋南渡。

当时未有神仙传，创自渊明诗五言。祇今图画遍四海，楼台树木空苍然。

玄都亦说桃千树，梦得飘零因怨句。未应只属羽人家，亦有因兹悟初祖。

我州那得桃花台，台下清溪转石哀。仙耶释耶不可见，每一过之空系缆。
领客赏海棠雪作
吴芾（宋代）

撩拨游人思不禁，也缘尤物荡人心。
今宵雪向花间作，应妒此花红太深。
浔阳岁晚，寄元八郎中、庾三十二员外
白居易（唐代）

阅水年将暮，烧金道未成。丹砂不肯死，白发自须生。

病肺惭杯不，衰颜忌镜明。春深旧乡梦，岁晚故交情。

一别浮云散，双瞻列宿荣。螭头阶下立，龙尾道前行。

封事频闻奏，除书数见名。虚怀事僚友，平步取公卿。

漏尽鸡人报，朝回幼女迎。可怜白司马，老大在湓城。
偈六十九首
释道宁（宋代）

从前日月，依旧山川。
泻碧堆青，辉腾今古。
曾无间断，岂有亏盈。
几般云色出峰顶，一样泉声落槛前。
句
高似孙（宋代）

沙空擒逸蟹，泉熟煮寒青。
偈三十五首
释祖珍（宋代）

青毡本属吾家，日用何曾欠阙。
要识里许清规，除是君子可八。
艮岳百咏 海棠屏
李质（唐代）

清明微雨欲开时，收拾狂香付整齐。但得浣花春在眼，不须枝上杜鹃啼。
春昼
韩淲（宋代）

青春白昼永，一日如两日。平心得淑景，佳思入诗律。

湖山气姿媚，海汐声荡潏。回旋且回旋，杨花满书室。
谢孙大谏惠茶
魏野（宋代）

卢仝曾谢谏官茶，狂作长歌任过夸。
争似君今相惠者，分从金口到村家。
寄朗州温右史曹长
刘禹锡（唐代）

暂别瑶墀鸳鹭行，彩旗双引到沅湘。城边流水桃花过，

帘外春沅杜若香。史笔枉将书纸尾，朝缨不称濯沧浪。

云台公业家声在，征诏何时出建章。
挽陈丞相
曾几（宋代）

中兴论相得耆英，进退能为国重轻。
有望临人山泰华，无私待重器权衡。
两朝礼貌缘同德，多士凭依为至诚。
自古元臣薨位少，一时生死极哀荣。
清明日净因庄早饭罢遂游洪福有怀巨载元确因致别约 其一
李之仪（宋代）

老禅期客煮园蔬，少憩西邻日转初。万白千红好时节，断魂空付两龙驹。
游郭希吕石洞二十咏·笙鹤
刘过（宋代）

木末俯清轩，独立久延伫。
何人骑鹤来，仿佛吹笙侣。
七月雨寿处州刘使君
殷云霄（明代）

括苍罗万山，土少石嵯峨。地僻寡商贾，寻丈耕陂陀。

况值风尘寡，逃亡今巳多。存者悲徵税，行者泣负戈。

皇天久不雨，嗷嗷其奈何。秋七月之交，阴云翳庭柯。

南山殷其雷，北山雨滂沱。田家嗟有生，老稚抚其禾。

欣欣喜相语，兹雨理则那。
赠郭昆圃解元 其一
汪孟鋗（清代）

曾过垂帘肆，偏逢垫角巾。文章工眊氉，仆马苦逡巡。

翠发丹颜日，寻山问水身。三头应属尔，温饱笑人人。
雪西施
释智圆（宋代）

范蠡无西施，胡以破吴国。
吴王轻社稷，为惑倾城色。
夫差强变弱，勾践雌成雄。
岂惟陶朱策，实赖西施容。
西施语复贤，褒贬何昏蒙。
但说倾吴罪，都忘霸越功。
题朱氏梅芳书院
姚勉（宋代）

玉梅苍竹拥冰壶，中有扬雄宅一区。
地占清虚开境界，人从确实作工夫。
穷经得趣床横易，体道存心壁画图。
格物致知功用在，的传愿继考亭朱。
后十余日复至
苏轼（宋代）

东君意浅著寒梅，千朵深红未暇裁。
安得道人殷七七，不论时节遣花开。
十七夜再集李伯襄楼上 其二
韩日缵（明代）

不分楼头月，无端三五过。梧凋空玉井，桂濯尚金波。

客思当秋倍，豪心对酒多。况逢白社侣，无惜朱颜酡。
閒居二首
郑獬（宋代）

不从山下住，若个似山家。
留地教移竹，开门自扫花。
林疏容鹤卧，溪净怕云遮。
落日杖藜去，塍头看稻牙。
留题张彝宪池亭
杨亿（宋代）

潇洒危亭枕碧池，昔年飞盖此追随。正逢五綵承颜日，兼是三荆并秀时。

夜坐不知银汉没，春游长诉玉杯迟。如今罢郡重登赏，喜见扶风旧白眉。
万象亭
薛嵎（宋代）

年年此地驻吟鞍，十万人家指掌宽。
天上星辰依旧远，山中松掌不知寒。
月生沧海一轮静，云泊阑千片影残。
见说亭基从古在，拟将图志试寻看。
玉仙道中
殷文圭（唐代）

莼鲈方美别吴江，笔阵诗魔两未降。山势北蟠龙偃蹇，

泉声东未玉琤瑽.古陂狐兔穿蛮冢，破寺荆榛拥佛幢。

信马冷吟迷路处，隔溪烟雨吠村厖。
醉西阴·金铃玉屑嫌非巧
杨无咎（宋代）

金铃玉屑嫌非巧。生作文鸳小。西帝也多情，偷取佳名，分付闲西草。渊明手把谁携酒。羞把簪乌帽。寄与绮窗人，百种妖娆，不似酴醿好。
秋夜寓直即事怀赠萧令公裴侍郎兼通简南省诸友人
王湾（唐代）

圣主万年兴，贤臣数载升。古灵传岳秀，宏量禀川澄。

畿甸举长策，风霜秉直绳。出车遥俗震，登阁满朝称。

赋简流亡辑，农安政理凭。还家新长幼，巡垄旧沟塍。

忠梗大勋立，寰瀛堕业惩。焚香兼御史，悬镜委中丞。

旟隼当朝立，台骢发郡乘。司徒汉家重，国典颍川征。

云路俄平入，台阶忽上凌。秉钧调造化，宣綍慰黎烝.

金省方秋作，瑶轩直夜凭。中书赠陈准，右相简王陵。

三杰贤更穆，百僚欢且兢。摇怀及宾友，计曲辨淄渑。

阊阖暝阴散，钩陈爽气凝。月深宫树转，河近禁楼冰。

卑吏夙驱策，微涓效斗升。望麾宵继火，书板曙怀蒸。

彼此虽流盼，规模转服膺。惠将霄汉隔，劳或岁时矜。

位重恩宁滥，才轻慑不胜。林峦甘独往，疵贱苦相仍。

敢忘衔花雀，思同附骥蝇。平生逐鸟雀，何日嗣苍鹰。
和彦时兄腊雪六首
王之道（宋代）

敢以箪瓢傲廩囷，撇醅聊复笑还倾。
为言空腹朝搜句，不觉寒还夜集霙。
泽浃寰区成地富，光生蓬荜见天平。
预占有岁从今始，廊庙何忧不及惸。
同荣天和游石城
李之仪（宋代）

兹游久寂寞，胜士偶陪随。竹暗笋初熟，江深鲈正肥。

但须频结社，何必访题诗。会有重来日，还应记此时。
次韵张与之登巽亭 其二
赵鼎（宋代）

霜洗残秋暮吹惊，长林蔓草敛馀青。忘机独鸟临清浅，避弋孤鸿入杳冥。

老矣未成南亩计，归欤空愧北山灵。独怜亭下潇潇柏，能伴幽人槁木形。
水调歌
张友仁（宋代）

石屋势平旷，峭壁几巉岩。妙哉天造地设，谁复谓神剜。畴昔涪翁题品，曾说人寰稀有，岂特冠湘南。趁取脚轻健，相与上高寒。

避秦者，君莫问，意其间。祖龙文密，至今草木尚愁颜。赢得功成丹鼎，久矣乘风而去，跨鹤与参鸾。犹有白云在，锁日绕禅关。
读吴汉槎秋笳集有作 其九
屈大均（明代）

庾鲍才华在，初唐汝更新。梅花金管女，木叶铁衣人。

一别鲈香水，重看凤阙春。故园知己得，勿复怨沉沦。
石冷为潘新宁赋
黎民表（明代）

怜君家住积金阳，海树层层出上方。山倚洞天多翠削，窗窥禅月更清凉。

市喧不到松间枕，瀑水遥添竹外觞。何事缁尘淹陆羽，梦回泉石几徜徉。
泛舟高家庄看辛夷花
欧大任（明代）

綵笔灿山霞，高楼照江雨。谁知辋口庄，犹有辛夷坞。
无题
魏宪（清代）

相逢漫自说心知，偏值云飞雨乱时。纵不伤春人亦瘦，杜鹃声在海棠枝。
登谢公楼
邹应龙（宋代）

沿岸城廓开翠屏，南山毓秀欲腾云。
寺院宝塔耸苍吴，江上群峰排众青。
沽酒自作太白醉，凭栏独向曲江斟。
风流江左令何处，吊古吟诗谁解听。
罗仙宫道士留午饭后遍览山中佳景三十六峰罗列几席夜雨达旦客枕甚清
程公许（宋代）

老树万安驿，古井罗真山。玉虬五云车，仙翁此往还。

云踪久不刓，汎景疑可攀。忆昔摛藻頖，题诗揭松关。

抱琴唐昌来，快晴春物妍。截竹倚伶俜，引袂飞褊褼。

历阶一稽首，为我展笑颜。善救无弃物，广度随有缘。

殊庭遥相望，异关非浪传。道士多野朴，山肴亲洁蠲。

披榛为前导，𣂏酒勤款延。墨池鉴寒藻，书台滃非烟。

所著何隐帙，乃忍悭不传。空馀六六峰，可想格笔椽。

最怜覆盂亭，秀出层峦颠。周遭碧霞嶂，莽苍云海连。

酒囤拟泂酌，花坪夐连娟。暝色阻穷探，夜雨得佳眠。

尘缘一相误，凡骨何当仙。云霞岂不恋，简书当趣旋。

神丹夜涧火，青藜洞中天。仙翁如点头，未忍甘弃捐。
宗祀夕
潘牥（宋代）

玉天无滓月光寒，霁色分明在露盘。一夜九重全不寐，时教中使捲帘看。
金莲出玉花 至号州，与丹阳致魔作外界人被
丘处机（宋代）

登莱潍密。四海皆闻头插笔。爱诤多词。不肯饶人些子儿。余今向道。非似从前生计较。好弱都休。脑后如今没笔头。
黄莺儿·堪嗟浮世如何度
王哲（金朝）

堪嗟浮世如何度。酒色缠绵财气。沈埋人人，都缘四般留住。因上上起荣华，节节生迷误。总夸伶俐惺惺，各斗机关，皆结贪妒。今古。几个便回头，肯与神为主。任众猿马，每每调和，无由得知宗祖。唯转转入枯崖，越越投深土。大限直待临头，难免三涂苦。
再游岳麓示法光其邻道林人言陶士衡旧居也五
胡寅（宋代）

楼船东下启扶桑，千古英明日月光。
未必此心如古井，且应苍桧比某棠。
独鹤亭
杜岕（清代）

嵯嵯华峤孤，一径下云甸。荒草蔓荆榛，五岳谁能辨。

有鸟从东来，大翮异乡县。武功虽尺五，仰视目不眩。

圆吭裂层霄，丹顶甚平善。应惜青城游，见困如句践。
界江八景 其三 芦渚晴烟
陈献章（明代）

香芦紫烟生一缕，天风吹落芦花渚。江东行客归去来，沾衣犹带金陵雨。
长相思·云千重
陆游（宋代）

云千重，水千重，身在千重云水中。月明收钓筒。
头未童，耳未聋，得酒犹能双脸红。一尊谁与同。
悼顾与权夫人
郑刚中（宋代）

高文司谏笔如椽，肯作夫人识墓篇。
但考铭诗无玷阙，自应遗墓远流传。
女无妒色诚希有，士不妨功可并贤。
安得芝兰勿丛秀，蔼扬馀懿属他年。
梧桐影 其三 春阴
左锡嘉（清代）

柳絮风，梨花雪。何处乳鸠三两声，春愁唤上青青叶。
哭同年罗著作
王禹偁（宋代）

一枝丹桂谩成名，一片绯衫未是荣。
赖有遗文在东观，直应千载气如生。
幽谷
释文珦（宋代）

幽谷寒偏早，初秋御裌衣。
山田禾未熟，径树叶先飞。
涧浅樵夫涉，篱疎野鹿归。
不嫌生计薄，且与世人违。
与郛郎作骨董羹四首
释慧空（宋代）

寒士百葅食藉佳，敢比八珍五侯家。
分甘长贫体生粟，谁能一饱面发霞。
自羹青菘烧芦菔，更杂石耳相天花。
愿留佳士宿清昼，细引炉香深炷茶。
简季纯去非
赵蕃（宋代）

寒食今年两日晴，已焉疏雨洗清明。
酴醾自后牡丹发，反舌乃先鶗鴃鸣。
多病未能疏酒盏，畏閒聊复近诗盟。
相看政尔间何阔，异日书题空叙情。
柳梢青（富阳江亭）
赵师侠（宋代）

烟敛云收。夕阳斜照，暮色迟留。天接波光，水涵山影，都在扁舟。

虚名白尽人头。问来往、何时是休。潮落潮生，吴山越岭，依旧临流。
城北
刘挚（宋代）

寒门秋色阵云飞，雉堞烟青画角悲。河坼波涛含赵魏，星分毕昴半华夷。

太原猃狁当征日，瀚海单于欲战时。六十万兵闲饱死，谁怜山后八州儿。
清绝
舒岳祥（宋代）

道人清绝在中宵，清绝因何生寂寥。
最爱读书窗外雨，数声残剩过芭蕉。
再和
苏颂（宋代）

十分春色九分残，计日追游至夜阑。
月照馀花光烛烛，露垂新夜影团团。
壅焙萱背尤宜厚，汲引荷池莫放乾。
看即熏风催暑景，要须佳玩两三般。
九日偕兵宪周狮峰同年谯湫宾山游 其二
何彦（明代）

晚憩龙山此日行，荒台寂寂傍孤城。人归古岸寒烟断，鸟弄深溪夕照明。

几度登临还胜会，一时宾佐有馀情。风流故态今何在，空记当年落帽名。
送进士苏瞻乱后出家
裴说（唐代）

因乱事空王，孤心亦不伤。梵僧为骨肉，柏寺作家乡。

眼闭千行泪，头梳一把霜。诗书不得力，谁与问苍苍。
谒金门·风动竹
朱子厚（宋代）

风动竹。清遍一窗梅溽。闻道小乔乘凤玉。仙裳飘雾縠。来嫁吾门公瑾叔。天上人间愿足。浓缭水沉燃宝烛。鬓长相对绿。
【越调】小桃红_磕瓜木胎毡
荆干臣（元代）

磕瓜
木胎毡观要柔和，用最软的皮儿裹。手内无他煞难过，得来呵，普天下好净也应难躲。兀的般砌末，守着个粉脸儿色末，诨广笑声多。
已巳八月待放归田感怀述事奉寄南都诸君子
钱谦益（清代）

留都文物汉西京，虎踞龙蟠集俊英。高庙神灵尝陟降，中朝佞幸敢纵横！

琐闱月白钟山晓，乌府霜寒淮水清。望尽浮云天北极，长安应见泰阶明。
留京师思归
王仲甫（宋代）

黄金零落大刀头，玉箸归期划到秋。红锦寄鱼风逆浪，碧箫吹凤月当楼。

伯劳知我经春别，香蜡窥人一夜愁。好去渡江千里梦，满天梅雨是苏州。
七十二冢
范成大（宋代）

一棺何用冢如林，谁复如公负此心。
闻说群胡为封土，世间随事有知音。
题郑防画夹五首
黄庭坚（宋代）

惠崇烟雨归雁，坐我潇湘洞庭。
欲唤扁舟归去，故人言是丹青。

能作山川远势，白头惟有郭熙。
却写李成骤雨，惜无六幅鹅溪。

徐生脱水双鱼，吹沫相看晚图。
老矣个中得计，作书远寄江湖。

折苇枯荷共晚，红榴苦竹同时。
睡鸭不知飘雪，寒雀四顾风枝。

子母猿号槲叶，山南山北危机。
世故谁能樗里，彀中皆是由基。
大司徒白翁毕老先生蒙恩予告敬赋
田有年（明代）

毕公厘保巳多年，节钺高开天府边。飞挽津门饶转运，灌输留后复流泉。

筹先借箸归黔饷，蠹剔侵渔弼仔肩。仰给倥偬刘宴策，坐消棓克李常贤。

素丝独着羔羊节，丹鼎能令鸡犬仙。一疏初衣方自乞，三公华膴便相捐。

濯缨湖有芙蓉伴，祖道人攀鷟凤鞯。总是苍生怀谢傅，东山未许其□□。
寄凤山满上人
释永颐（宋代）

空生久不来，端居常掩室。
缅怀旧林社，泉壑翳清密。
古凤必灵音，野竹无共缩减。
动植皆营营，忘言消永另日。
梅花村
释古诠（明代）

恍惚香风过，携筇意悄然。一陂芳草地，数里夕阳天。

疏影消残雪，多情立晚烟。美人清梦断，谁拥白云眠。
偶读韩休传书事
弘历（清代）

忘萧尚祗情之薄，荐李真为乱所从。天下肥甘一人瘦，相需谊实负元宗。
赠别刘元瑞还寄苕溪四首 其四
顾璘（明代）

郊居尘事息，嗒尔寄禅房。菜甲供晨夕，松林傍雪霜。

客来幽兴起，官罢病身强。颇笑陶彭泽，醺醺混道场。
送李翼兹进士出塞省亲
杨永芳（清代）

征骖北望气萧森，塞草茫茫此独寻。小骥养成初识路，慈乌啼处尚无林。

玉关屡入孤臣梦，沙碛先驰孝子心。感得路人称叹日，黑河秋雨泪痕深。
行次汉水寄荆南漕唐司勋
郑獬（宋代）

汉水渺渺东南流，萧萧雨打杏花洲。
欲托双鱼寄书札，不知几日到荆州。
荆州故人日渐远，到时绿草满沙头。
争得报章来阙下，凤林北去不通流。
其年检讨见和绿雪之作复遗岕茶一器索赋
王士祯（清代）

敬亭如静女，姽婳有余态。洞山如道流，吐纳成沆瀣。

阳羡连故鄣，居脽相负戴。地灵草木异，云雾凝叆叇。

尤重罗嶰名，超轶绝流辈。山气夕阳佳，风露非灌溉。

昨赋《绿雪诗》，莽卤乏清裁。名流递赓唱，粲若珠百琲。

髯也实致师，拔戟成一队。白甀题红签，细君自蒸焙。

朝来肯送似，秀色染眉黛。下帘候鱼目，芳瓷露蟾背。

虽复遭水厄，颇亦浇垒块。茶声正瑽琤，竹影交琐碎。

诗成遣长须，聊作三舍退。君当贾余勇，吾衰鼓已再。
次秀野杂诗韵 食梨
朱熹（宋代）

珍实浑疑露结成，香葩况是雪储精。乍惊磊落堆盘出，旋剖轻盈照骨明。

卢橘谩劳誇夏熟，柘浆未许析朝酲。啖馀更检桐君录，快果知非浪得名。
南乡子
赵葵（宋代）

束发颂西藩。百万雄掌握间，召到庙堂无一事，遭弹。昨日公卿今日间。

拂晓出长安。莫待西风割面寒。羞见钱塘江上柳，何颜。瘦仆牵驴过远山。
巫山高
文彦博（宋代）

巫山高不极，高与碧穹齐。朝云常蔼蔼，暮雨复凄凄。

髣髴闻珠佩，依稀认绣袿。无能留彼美，徒使梦魂迷。
次山房韵
何梦桂（宋代）

易寂无为有感几，几存万物未生时。
阴阳理向极中看，天地心从复处知。
潮上海门探月窟，日回地户濯咸池。
何时骑鹤研朱露，共勘经图叩古羲。
赠亨父次温伯韵
吕南公（宋代）

老未上青云，谁论德行纯。有名传郡国，无食给冬春。

惯见官徵债，多应鬼笑贫。岂能逃俗口，坐作解嘲人。
寄贞湖瀑泉兼简少玄默庵
黎民表（明代）

片帆南去过轻鸿，百里龙沙一瞬中。别后有心如白水，尊前无树不丹枫。

浪游岂为营金橐，罢秩何人丐玉龙。一夜西堂应有赋，扁舟明月赏心同。
忆神童歌
白玉蟾（宋代）

高怀落落如可羁，芳辞葳蕤谁摘奇。
我独一览如醉痴，恨不快覩紫芝眉。
望美人兮天一涯，面不相识心相知。
青牛不跨策蒺藜，金波停饮忘醇醨。
句高耿耿横虹霓，列星北斗不敢辉。
玄猿号木骥缩蹄，霜鹘挛翼鬼神悲。
天籁自鸣非嘘吹，肯与蛙蚓湫污泥。
何当握手谈玄机，蟠桃未熟香难期。
金牌玉字空陆离，碧云谩锁骞林枝。
谪籍尘寰辞玉墀，凡埃俗气非所宜。
世缘未了如沸糜，徒将姹女媒婴儿。
丹霄玉诏何时飞，青鸾久约宴瑶池。
他年骑鹿相追随，玉笥山前同採芝。
和筠州谈鍊师见寄
徐铉（宋代）

共叹昆冈火，谁知玉自分。
寂寥人境外，萧索数峰云。
真籙终年秘，空歌偶得闻。
应怜霸陵上，衰病故将军。
送实之倅庐陵二首
刘克庄（宋代）

君去江边春色浓，郡花照席万枝红。
守分风月元非赘，吏白文书但托聋。
黄本何堪处秦观，白麻近已拜申公。
早归了却兰台史，莫久吟诗快阁中。
浣溪沙
曹勋（宋代）

西苑烟光倚槛新。桃花艳艳静无尘。照溪红映一天云。

肯放落红流出水，且寻歌舞赏明春。持杯知是洞中人。
复雨
顾璘（明代）

新晴动方起，复雨静更嘉。反关向幽室，焚香诵楞伽。

白日隐重云，青松坐群鸦。明晦齐一观，嗒尔何咨嗟。
鼷鼠操
王令（宋代）

鼷鼠鼷鼠，实食其牛，
牛则不知。彼牛彼牛，
既卜以郊，伤则免之。
次韵蒲大受书怀十首
郭印（宋代）

世道交相丧，从谁见典型。
圣贤虽泯没，简籍尚丁宁。
学欲追三代，心终醉六经。
如何资发冢，陂麦咏青青。
春晚二首 其一
释德洪（宋代）

方见柳条堪结纽，忽惊梅叶解藏禽。春归掣肘径不住，院落残红一寸深。
送人
释坚璧（宋代）

六窗不著閒光景，七处休寻古佛心。
放下不行凡圣路，改将黄叶当黄金。
再次交代韵四首
陈造（宋代）

环秀亭中命渌樽，云烟明灭映嶙峋。
佐州不喜分风月，喜与南山作主人。
狂题十八首
司空图（唐代）

莫恨艰危日日多，时情其奈幸门何。

貔貅睡稳蛟龙渴，犹把烧门朽铁磨。

别鹤凄凉指法存，戴逵能耻近王门。

世间第一风流事，借得王公玉枕痕。

交疏自古戒言深，肝胆徒倾致铄金。

不是史迁书与说，谁知孤负李陵心。

南华落笔似荒唐，若肯经纶亦不狂。

偶作客星侵帝座，却应虚薄是严光。

不劳世路更相猜，忍到须休惜得材。

几度懒乘风水便，拗船折舵恐难回。

由来相爱只诗僧，怪石长松自得朋。

却怕他生还识字，依前日下作孤灯。

老禅乘仗莫过身，远岫孤云见亦频。

应是佛边犹怕闹，信缘须作且闲人。

止竟闲人不爱闲，只偷无事闭柴关。

轰霆搅破蛟龙窟，也被狂风卷出山。

地下修文著作郎，生前饥处倒空墙。

何如神爽骑星去，犹自研几助玉皇。

雨洗芭蕉叶上诗，独来凭槛晚晴时。

故园虽恨风荷腻，新句闲题亦满池。

初时拄杖向邻村，渐到清明亦杜门。

三十年来辞病表，今朝卧病感皇恩。

来时虽恨失青毡，自见芭蕉几十篇。

应是阿刘还宿债，剩拚才思折供钱。

芭蕉丛畔碧婵娟，免更悠悠扰蜀川。

应到去时题不尽，不劳分寄校书笺。

自伤衰病渐难平，永夜禅床雨滴声。

闻道虎疮仍带镞，吼来和痛亦横行。

昨日流莺今日蝉，起来又是夕阳天。

六龙飞辔长相窘，更忍乘危自著鞭。

有是有非还有虑，无心无迹亦无猜。

不平便激风波险，莫向安时稔祸胎。

十年三署让官频，认得无才又索身。

莫道太行同一路，大都安稳属闲人。

曾闻劫火到蓬壶，缩尽鳌头海亦枯。

今日家山同此恨，人归未得鹤归无。
塘西寺闻蛙
释居简（宋代）

器小易彭亨，声连踸踔群。三更万籁息，两部一池分。

语海嗟难合，窥天亦浪云。寻无杜鹃处，得此不堪闻。
奉题杂兴
苏天爵（元代）

有客江南来，赋诗长安陌。长安城百里，半是公侯宅。

飞甍高切云，轩户耀金碧。富贵世莫俦，日日承恩泽。

明星朝未稀，车马轰霹雳。九衢多行人，见者尽辟易。

欢娱极一时，岁月鸟飞翩。缅思建国初，作邑龙沙碛。

狐裘皆大人，至今声烜赫。洋洋雅颂音，孰知慕俦昔。
句
刘玶（宋代）

攀条嚼蕊绕千回，日暮碧云惊四合。
忆怀
那逊兰保（清代）

忆昔肩随姊妹行，旧时胜事总难忘。碧纱窗拥书千卷，红杏筵开酒一觞。

春到楼头人共绣，诗联花下句生香。倚阑剩有瞢腾醉，流水行云总感伤。
次韵许志仁
王之道（宋代）

我技类族庖，用刀常月更。
君才妙天下，游刃得我惊。
前年获相值，因忆吴中行。
一别忽两载，依然旧交情。
新诗壁夜光，劂价轻连城。
相思不可见，把玩我愿盈。
笔札擅南州，文章动西京。
行矣秋风高，更听宝鸿声。
千叶桃花
刘祖满（明代）

重台灼灼醉酴酥，叠锦堆霞胜画图。面忆马嵬妆堕后，此花还亦助娇无。
溪居
陈登（明代）

绿水映柴门，青山绕环堵。机心久已忘，白鸥是吾侣。
送杨子达入国学
吴泳（宋代）

鸾凤久束咮，贤关时一鸣。
子今观上国，志岂为浮名。
母线丝丝直，爷诗字字情。
别情非所惜，回看锦衣荣。
赠严四草屦
刘商（唐代）

轻微菅蒯将何用，容足偷安事颇同。

日入信陵宾馆静，赠君闲步月明中。
舟泊吴江三首
杨万里（宋代）

东是吴江西太湖，长桥横截万寻余。
江妃舞倦凌波袜，玉带围腰揽镜初。
分流水送人北归
陈廷敬（清代）

分流水，流溅溅。行人到此寂无语，别泪滴作分流泉。

我行南来几千里，多情送远北河水。北河相送去茫茫，南河相迎客路长。

与君相别分流处，春草春花易断肠。
夏日平居奉寄崔伯易兼简朱元弼 其二
王令（宋代）

怃怃庭下树，阴影日已敷。癯癯闭门人，簟席自卷舒。

高枝就远冠，曲枝挂裳裾。还来从此息，卧视诗与书。

桓桓门外客，从徒驾骊驹。不知来何闻，乃肯顾我闾。

呼儿往应门，谓言出在涂。非我敢厌客，非客与我疏。

以予拙语言，无以得客娱。一不当客意，恐与世患俱。

不如两相忘，何能效纷如。
萱草
张载（魏晋）

萱草花开十日余，花繁日日倍于初。
朝开暮落终非计，栽活青松渐剪除。
和张仲宗送柯田山人归隐 其三
沈与求（宋代）

谁为双眼青，自失两鬓黑。溪山招客子，占胜清凉国。

古人如可招，晚岁意何及。是中但可饮，慎勿忘酒德。

酒酣动长忿，惊问兵谁勒。
乐顺之司理用杨韵赞予去岁江行游山之乐再次韵
周必大（宋代）

溯洄险过峡中船，赖有名山寄静便。丘壑遂将从栗里，功名何静梦凌烟。

吾贤才术今谁敌，野老风流未可传。趁取桃花日千里，蓬莱方丈会群仙。
和彭正字喜雪见寄
李中（五代）

千门忻应瑞，偏称上楼看。密洒虚窗晓，狂飘大野寒。

园深宜竹树，帘卷洽杯盘。已作丰年兆，黎民意尽安。
饮井
陈宓（宋代）

饮井之清天下少，夷齐比德复如何。
寒冰入口侵牙颊，甘露沾肠逐病疴。
十里溉田成旱雨，一泓济渴胜天河。
活人未遂平生志，酌此深知负愧多。
家承事挽诗
魏了翁（宋代）

昆火玉孚尹，乔松冬夏青。
尘沙吹海立，风月半窗醒。
适意问芒屩，无心待屏星。
风流那复见，食报在宁馨。
中和吟
邵雍（宋代）

性亦故无他，须是识中和。
心上语言少，人间事体多。
如霖回外旱，似药起沉痾。
一物尚不了，其如万物何。
约黄成之观琼花予不及从以诗代简
方岳（宋代）

倦游久已厌纷华，欲问春蓑未有涯。
宇宙一杯诗潦草，江湖十载眼昏花。
恨身不及随阳雁，将毋何如反哺鸦。
家在青山烟雨外，春寒几立暮江斜。
汾阴十首 其五 太祖配坐酌献用《博安》。
郊庙朝会歌辞（宋代）

坤元茂育，植物成形。于穆圣祖，功齐三灵。严恭配侑，厚德攸宁。

永怀锡羡，歆此惟馨。
轻举篇
薛始亨（明代）

蜷局顾九土，吞腥豹虎嗥。原得灵仙药，轻举生羽毛。

冉冉八纮灵，三山戴巨鳌。西童揽六著，东父奏云璈。

餐芝茹璚蕊，漱霞充夕醪。太微开玉户，琳宫引列曹。

坐见蓬莱浅，谁言巫峡高。千秋结松液，万年实朱桃。

鸾啸吸日月，龙驭淩风涛。金石未为寿，侯王安云劳。
送荣茂世
李处权（宋代）

戎冯绝黄流，飞尘暗京畿。
竟成王室祸，痛定不忍思。
衣冠半陷王，逃难皆散之。
有如水衡君，将命弗顾危。
跃马赤手出，扼隘河之湄。
中途被冲突，星夜西南驰。
回头望城阙，夐隔母与妻。
半年无家书，欲言涕先挥。
微身亦曷爱，所忧国步隳。
仓黄偶不死，定省陈苦辞。
汴水六七月，横泛被两堤。
河渠忽中乾，漕挽功莫施。
不劾辄加罪，散秩总厥司。
相次下维扬，庀职从六飞。
众人之所畏，远害夫何疑。
春来仪真火，鼠辈轻王师。
伟哉马氏妹，贞节不可欺。
终焉兵在颈，视死端如归。
何惭古烈妇，事与日月垂。
君性根孝友，而不求人知。
方其闻孽初，对客神若痴。
茹悲不敢哭，上念亲老悲。
岂惟识者悼，行路犹歔欷。
兹畴魏楼功，叙君官甚卑。
几年始见录，孰为公是非。
君怀有直气，不为宠辱移。
朝来又骇闻，白简停官资。
索马亟往唁，我心有不怡。
君乃笑迎我，喜色见睫眉。
曰此造物意，巧以从其私。
舟楫密已办，生具亦甚微。
税驾不可必，苟全其庶几。
我贫君不厌，交契管鲍期。
去意尚勇决，升斗不足縻。
春风鼓河水，立岸看解维。
四郊鼙鼓声，问君此何时。
送薛植入京
张说（唐代）

青组言从史，鸿都忽见求。款言人向老，饮别岁方秋。

仿佛长安陌，平生是旧游。何时复相遇，宛在水中流。
缘识
宋太宗（宋代）

年年柳与韶光契，春风便作开花便。
黄莺到处不绝声，嫩叶芽新生翡翠。
庚戌秋作
陈起（宋代）

甲辰迤逦至今年，药灶殊劳日夕煎。
血气任他销与铄，向来诗骨已成仙。
原韵和琴川萧石芗先生
蔡又新（清代）

满拟苍松耐岁寒，忽闻彫陨两眉攒。毗陵分袂思高谊，建业同舟忆旧欢。

魂魄定应箕尾托，仪容祇好画图看。如君仁厚修文早，不是知音亦楚酸。
琴调相思引（临别余干席上作）
赵彦端（宋代）

拂拂轻阴雨麹尘。小庭深幕堕娇云。好花无几，犹是洛阳春。

燕语似知怀旧主，水生只解送行人。可堪诗墨，和泪渍罗巾。
雨后杂兴 其一
张延邴（清代）

溪面游鱼唼柳花，溪头竹屋住渔家。夜来新涨添三尺，短尽前滩芦荻芽。
莹中自馀杭送兰笋 其一
韩淲（宋代）

青璧兰花带土来，极知禅老为移栽。斩新叶底含风露，满眼尘埃亦暂开。
示马路钤
释普度（宋代）

参禅乃是丈夫事，良马从来不用鞭。
六窗尽启乾坤大，万里无云一片天。
对葵
陈淳（宋代）

开阖随阳自晓昏，轻如绡轂净瑶琨。
淡黄相枕五重靓，浓紫深藏一窍浑。
熟视绝无妆点态，细看不见剪裁痕。
谁能会取个中意，与玩乾坤造化根。
萱
李峤（唐代）

屣步寻芳草，忘忧自结丛。黄英开养性，绿叶正依笼。

色湛仙人露，香传少女风。还依北堂下，曹植动文雄。
萧长公来访示以诸公诗卷谓与予游从之久不能
刘学箕（宋代）

人生立志各有癖，浃髓沦肌疗无术。
君不学少年奏赋明光宫，又不能桑麻谷粟去作田舍翁。
苦心竭虑淡泊音，手携三尺绿绮琴。
七弦指下业然鸣，于以求见古人心。
古音寥寥失微妙，郑卫淫哇竞蝉噪。
君独优游夷广厚而高明，鼓有虞氏之南风，
赓之以文王宣父之操。若人来索便与弹，
略不訑訑见颜貌。绝之不作卫次公，
却之常嗤戴安道。顾我与君幽趣同，
海山尚忆初相逢。我时十五始冠巾，
君亦庄年气如虹。夜窗拥衾月流空，
促弦初学调商宫。别来二十五春风，
我犹故吾君学通。五音六律知者稀，
一生辛勤造精微。心存至乐物莫移，
殆类闻韶子在齐。洋洋盈耳不疗饥，
任众妻子相号啼。浮云柳絮无根蒂，
世事乘除几荣悴。祗今物我俱念情，
与君同寻方子春。
连州吟
孟郊（唐代）

春风朝夕起，吹绿日日深。试为连州吟，泪下不可禁。

连山何连连，连天碧岑岑。哀猿哭花死，子规裂客心。

兰芷结新佩，潇湘遗旧音。怨声能翦弦，坐抚零落琴。

羽翼不自有，相追力难任。唯凭方寸灵，独夜万里寻。

方寻魂飘飖，南梦山岖嶔。仿佛惊魍魉，悉窣闻枫林。

正直被放者，鬼魅无所侵。贤人多安排，俗士多虚钦。

孤怀吐明月，众毁铄黄金。愿君保玄曜，壮志无自沉。

朝亦连州吟，暮亦连州吟。连州果有信，一纸万里心。

开缄白云断，明月堕衣襟。南风嘶舜琯，苦竹动猿音。

万里愁一色，潇湘雨淫淫。两剑忽相触，双蛟恣浮沉。

斗水正回斡，倒流安可禁。空愁江海信，惊浪隔相寻。
前日昨日行
张侃（宋代）

二九相唤不出手，妇人纫衣先纫袖。门外霜风吹倒人，相见玉纫冰旧酒。

去年家居坐竹窗，日阴移处梅梢长。今年负丞在山邑，并海寒气非寻常。

前日昨日风四起，顷刻冻合省河水。雁宿芦花亦倦飞，只待桃花初水肥。
馆课代此日不再得
于慎行（明代）

秋夜一何永，北斗横西楼。客子不能寐，揽衣起行游。

俯视清水波，到海无停流。仰观明月光，四五忽如钩。

惊风飘白驹，岁事聿已遒。夸夫逐荣宠，日夜将焉求。

志士营世业，常怀千岁忧。鹪鹩抢榆枋，鸿鹄摩天游。

托心各有谓，谁能识所由。大禹古贤圣，寸阴矢远谋。

千载谅吾师，努力追芳犹。不然日月迈，老大将安尤。

慎旃怀令图，勿为达士羞。
春阴
释道潜（宋代）

浮云易作雨无端，未放春泥十日乾。须信杏园憔悴煞，从来花骨不禁寒。
北齐
吕本中（宋代）

陈郎苑里朝朝树，齐主宫中步步莲。莫言河朔便粗鲁，便有琵琶膝上弦。
林宗伯见示春曹即事诗依韵奉答
叶向高（明代）

纶扉重入几星霜，此地相传有病坊。
中使频来催拟旨，门官随病报升堂。
虚言政事归三府，但见文书列两房。
昼漏已沉初下直，看移日影下宫墙。
谢张生见湛卢歌
朱复之（宋代）

剑术空疏今罢休，家山何处越中瓯。
欲谈往事浑亡是，喜得新诗替莫愁。
十五夜玩月有怀
赵蕃（宋代）

四海中秋月，三衢上水船。
栖迟犹故我，飘泊记今年。
乌有空成句，无何不具钱。
还家知不远，飞去苦无缘。
临安访古·将军树 （王平时率群队狂戏此
张昱（元代）

将军官重执金吾，不比秦朝列大夫。
王为锦衣归故里，遂令老树有称呼。
曲江芙蓉歌
李序（元代）

绿波夭矫如龙尾，河汉英英拂云起。紫云楼下花映人，摇荡香风十馀里。

妖魂照夜春欲语，白玉容华旧丝缕。秦川望月锦绣纹，桂楫兰舟凤箫女。

紫云头上飞鸟过，朱兰半折空嵯峨。怨红落粉生微波，芳华欲揽愁不歌，云裳绮袂风露多。
敏叔浮梁诗有放教明月上扁舟之句因成小诗
许景衡（宋代）

几年浪作红尘客，明月扁舟不自随。忽得浮梁好诗句，却思望柱旧家时。

烟蓑雨笠多应在，利径名场两不知。会有功成身退日，不烦猿鹤怨归迟。
赠孤山道士
释文珦（宋代）

多年於此住，卖药但资身。
窗冷梅花月，门閒柳树春。
水妖愁使术，山鹤伴朝真。
果欲求仙道，惟应自养神。
次韵梅山弟惠鸡臡
陈著（宋代）

手制鸡臡味可知，雨书走饷慰穷饥。
可能夜去闻声舞，却效早鸣逃难邓。
伴宋读书知已久，为由为黍愧非宜。
从今定入餐松约，分付饕涎莫再垂。
与赵李二同年夜饮有怀石使君惠叔
张孝祥（宋代）

佳月久不见，忽见如故人。清风何方来，过我孤竹君。

我有一尊酒，政为二子斟。会此风月宵，更觉笑语新。

北城石先生，欲唤不敢频。坐上欠此客，长怀渺无津。

南方凤之徒，瑞世五色文。铁石赋梅花，一洗瘴海氛。

台家须贡珍，我欲列九阍。且补谏官阙，日酌白兽尊。
念奴娇 其二 次子云弟韵
郭应祥（宋代）

五十头颅，早已觉、飞腾景暮。愁眼看、蜂黄蝶粉，草烟花露。

莫做阳台云雨梦，休怀渭北春天树。怅城闉、多少踏青人，红尘路。

怀古恨，凭书诉。倾国貌，障羞妒。记山阴陈迹，群贤星聚。

对景裁诗真漫与，看花不饮成虚负。问落红、千点总随流，归何处。
临江仙 其四
晏几道（宋代）

浅浅馀寒春半，雪消蕙草初长。烟迷柳岸旧池塘。

风吹梅蕊闹，雨细杏花香。

月堕枝头欢意，从前虚梦高唐。觉来何处放思量。

如今不是梦，真个到伊行。
岷王制诗饯送行次西桥步韵呈复 其二
凌义渠（明代）

程兼水陆接舟车，夙夜擎拳此简书。三咏缁衣藏世牒，重联棣萼照郊墟。

梁园宴罢群峰晚，湘浦帆停一雁初。坐拥红光非不恋，别添幽梦到山居。
送友人之永嘉
项斯（唐代）

长贫知不易，去计拟何逃。相对人愁别，经过几处劳。

城连沙岫远，山断夏云高。犹想成诗处，秋灯半照涛。
老将
齐己（唐代）

破虏与平戎，曾居第一功。明时不用武，白首向秋风。

马病霜飞草，弓闲雁过空。儿孙已成立，胆气亦英雄。
七夕
杜牧（唐代）

云阶月地一相过，未抵经年别恨多。
最恨明朝洗车雨，不教回脚渡天河。
积雨作寒
范成大（宋代）

山寒禅老不下，泥滑琴僧罕来。
且唤园丁闲语，喜闻湖岸未颓。
金陵杂题二首
沈彬（唐代）

王气生秦四百年，晋元东渡浪花船。正惭海内皆涂地，

来保江南一片天。古树著行临远岸，暮山相亚出微烟。

千征万战英雄尽，落日牛羊食野田。

暮潮声落草光沉，贾客来帆宿岸阴。一笛月明何处酒，

满城秋色几家砧。时清曾恶桓温盛，山翠长牵谢傅心。

今日到来何物在，碧烟和雨锁寒林。
行次颍州值雨留驻数日因贻郡守秘阁刁公
杨亿（宋代）

梦想苍龙阙，盘桓汝水滨。
郡侯偏爱客。秋雨更留人。
馔盛尝鲈脍，樽空倒角巾。
羁愁不能遣，唯恐二毛新。
送洪上人游南
王灼（宋代）

中原百川赴东西，万折惟有蜀江耳。
师之桑梓江干侧，扁舟却访鸱夷子。
荆楚吴越我未到，第闻谈者亦自喜。
羡师脱去事幽寻，春风满帆作行李。
会稽草木朝霞蔚，钱塘波涛夏雷疾。
桂树枫叶怨楚人，莼羹盐豉托吴客。
到处定知有新得，长篇短韵挥椽笔。
他时我亦探禹穴，一见名字如促膝。
送柳震归蜀
司空曙（唐代）

白日双流静，西看蜀国春。桐花能乳鸟，竹节竞祠神。

蹇步徒相望，先鞭不可亲。知从江仆射，登榻更何人。
三月十五日华容湖尾看月出
范成大（宋代）

云销澧阳风，月生岳阳水。谁推赤金盘，涌出白银地。

徘徊忽腾上，蹀蹀恐颠坠。稍高轮渐安，飞彩到篷背。

晶晶浪皆舞，靥靥星欲避。兜罗世界网，普现无边际。

官居束户庭，有眼如幻翳。向非行大荒，宁有此巨丽。

乘除较得失，漂泊非左计。妻孥竞驩哗，渠亦知许事。
元日即事
喻凫（唐代）

敛板贺交亲，称觞讵有巡。年光悲掷旧，景色喜呈新。

水柳烟中重，山梅雪后真。不知将白发，何以度青春。
引镜轩黄菊盛开赋呈主人
何绛（明代）

众卉皆摇落，一枝良可思。非关雨露德，生有岁寒姿。

无意来华屋，闲情在短篱。秋英人素重，知与夕餐宜。
答王中丞元美喜余待诏公车之作
欧大任（明代）

苍茫三载别姑苏，书报郧阳已入都。再出敢言名下士，自怜不得府中趋。

河东日给宁须酒，江上秋归岂待鲈。祇为清时深恋主，一官终合老潜夫。
送崔九兴宗游蜀
王维（唐代）

送君从此去，转觉故人稀。徒御犹回首，田园方掩扉。

出门当旅食，中路授寒衣。江汉风流地，游人何岁归。
送梁山军徐秘丞
刘敞（宋代）

鷾鸸一何智，俯仰人间游。落实不给视，去之畏少留。

高贤在天下，富贵如云浮。得失不概怀，损益宁所忧。

若人古巳亡，今复得徐侯。词科二十载，朝籍方见收。

四海厌名声，庙堂多辈俦。后时不自失，观化君悠悠。

入辞未央廷，远牧荒山陬。去矣成独往，岂嫌时俗羞。
郊行
释绍嵩（宋代）

桑柘晴川口，林深一径存。
披云登断岭，隔水见前村。
春去花无迹，崖倾洞有门。
郊行聊着眼，疑是武陵源。
鹧鸪天（用韵赋梅。三山梅开时，犹有青叶盛，予时病齿）
辛弃疾（宋代）

病绕梅欺酒不空。齿牙牢在莫欺翁。恨无飞雪青松畔，却放疏欺翠叶中。

冰作骨，玉为容。当年宫额鬓云松。直须烂醉烧银烛，横笛难堪一再风。
章惠皇太后挽辞二首 其二
韩琦（宋代）

柔顺符坤德，兴居监女箴。笥衣裙有练，殿壁带无金。

外族疏恩薄，中宸结爱深。宫娥齐饮泣，谁副祝延心。
桢尹怀安诸儿在学偶作自遣
吴琏（明代）

男子分明百事堪，人情谁不愿生男。河东三凤已多二，荀氏八龙还欠三。

一坐琴堂春澹澹，四开黄卷夜喃喃。不知天意诚何似，只各辛勤老自甘。
宿横溪桥
华岳（宋代）

夜宿横溪烟霭间，眉头归路万山攒。
连天麦浪波千顷，扑地杨花雪一团。
余镪不供春后醖，夹衾犹怯夜来寒。
征夫莫怪车音涩，自是愁多行路难。
春暮吟
邵雍（宋代）

禽不通人情，唯知春已暮。
亦或叫提壶，亦或叫归去。
偈颂十九首 其十二
释绍昙（宋代）

瑞岩频唤主人翁，彻底惺惺不若聋。裂尽见闻行活路，乡关犹隔海千重。
次韵六安魏明府三首
陈舜俞（宋代）

几慕功名逐转蓬，既无成就苦为悰。
不如归听华亭鹤，耆旧於今忆二龙。
泾皋馆中作
陆祖瀛（清代）

听得邻家笑语温，娇痴儿女话黄昏。何人踏月归来晚，剥啄街头尚扣门。
浣溪沙
晏几道（宋代）

卧鸭池头小苑开。暄风吹尽北枝梅。柳长莎软路萦回。

静避绿阴莺有意，漫随游骑絮多才。去年今日忆同来。
和硕夫兄五松韵
王柏（宋代）

重开甲子旧年华，莫问行程差不差。
幸有数杯浇舌本，不须一笔镂心花。
岁无腊雪非人福，时到春风不我赊。
两手托天缘有气，箪瓢陋巷也为家。
答朱芗林见寄
牟巘五（宋代）

天目群仙帝所毗，别来引领但神驰。
分明输与芗山老，活脱吟成玉局诗。
论旧惊心几甲子，扶羸笑觅一筇枝。
如公再合幡然起，勿恋春先笋蕨肥。
送李青归南叶阳川
李白（唐代）

伯阳仙家子，容色如青春。
日月秘灵洞，云霞辞世人。
化心养精魄，隐几窅天真。
莫作千年别，归来城郭新。
虎丘
方惟深（宋代）

晋人事高旷，所得多奇僻。
云岩佛子庐，曾为二王宅。
当时槃乐佛，俯仰成今昔。
林泉亦余好，徘徊想遗迹。
那知非昔人，复作登临客。
龟山祭淮词二首·送神
张耒（宋代）

楚巫醉兮君不留，春风起兮木兰舟。
弭余楫兮饮君酒，君既不顾兮驾龙以出游。
凌九江兮勒沧海，万龙舞兮百灵会。
君孔乐兮我思君，望君故居兮其上片云。
水沦沦兮石碌碌，空祠草长兮风雨入君屋。
山中春兮鸟鸣悲，明月皎皎兮中夜来。
广州重别方处士之封川（久约同游罗浮期素秋而行）
李群玉（唐代）

楚国傲名客，九州遍芳声。白衣谢簪绂，云卧重岩扃。

长波飞素舸，五月下南溟。大笑相逢日，天边作酒星。

七年一云雨，常恨辉容隔。天末又分襟，离忧鬓堪白。

愿回凌潮楫，且著登山屐。共期罗浮秋，与子醉海色。
挽王自然二首 其一
王庭圭（宋代）

耆旧风流绝后尘，尚容晚岁接冠巾。英豪取友半天下，论议常倾一座人。

横槊阵前工草檄，结庐江上老垂纶。只今遗像髯如棘，犹足堂堂耸缙绅。
宁宗郊祀二十九首 出小次用《乾安》。
郊庙朝会歌辞（宋代）

孝奏展成，熙仪毕荐。光流桂俎，祥衍椒奠。风管晨凝，云容天转。

拜贶于郊，右序诒燕。
句
陈瓘（宋代）

浦树家家异。
闻虞沔州有替，将归上都，登汉东城寄赠
刘长卿（唐代）

淮南摇落客心悲，溳水悠悠怨别离。早雁初辞旧关塞，

秋风先别古城池。腰章建隼皇恩赐，露冕临人白发垂。

惆怅恨君先我去，汉阳耆老忆旌麾。
题洋菊四十四种 其七 檀心晕
弘历（清代）

浅深晕正黄，达外本由内。恰如积盛者，睟面盎于背。
王村
王安石（宋代）

晻霭王村路，春风北使旗。
尘催轻骑走，寒咽短箫吹。
揽辔联貂帽，投鞭各酒巵。
纷纷小儿女，何事倚墙窥。
夏夜独坐诗
萧子范（南北朝）

节序值徂炎，兹宵在三伏。凭轩伫凉气，中筵倦烦燠。

寂寞对空窗，清疏临夜行。虫音乱阶草，萤光绕庭木。

帘月度斜辉，风光起馀馥。一伤年志罢，长嗟逝波速。
和周湜雪
李复（宋代）

暮飚作气动长林，渴意经时恨未深。
乱学飞花穿竹户，散摇清影落地心。
生憎拂面轻难改，更觉冲风薄未任。
狡兔但从开几穴，韩卢会逐晓踪寻。
贯华阁晚眺
岑霁（清代）

轻飙起长林，疏钟应岩谷。一径度修篁，高阁散远目。

江平帆去迟，树暗云归速。春江淡容与，寒花正芬馥。

物情爱和煦，人意耽幽独。悠然酌山泉，夕阳下乔木。
酬和元九东川路诗十二首。江上笛
白居易（唐代）

江上何人夜吹笛，声声似忆故园春。

此时闻者堪头白，况是多愁少睡人。
陈沧洲太守出瘗鹤铭于江中以拓本见示作歌记之
汪士鋐（清代）

焦山山崖《瘗鹤铭》，雷击坠江江冥冥。一旦水底出至宝，神物焜耀含精灵。

此碑书家最珍惜，欲拓恐犯蛟龙腥。致令赝本遍天下，刻画嫫母夸娉婷。

或传此是右军迹，逸少二字疑足徵。或云弘景或顾况，未睹真迹凭图经。

沧洲使君好古士，搜奇抉怪心无宁。朅来江边问遗碣，太息墨宝存空亭。

时当穷冬江水涸，巉岩洗刮平沙汀。或侧或仆露奇字，磊落散布如天星。

命工舁石置江岸，残笔剩画稀留形。重依旧石定方位，安排字迹还仪型。

屹如阴崖立华屋，恍然峭壁开新硎。字体宽绰近古隶，锋棱虽刓光晶荧。

睇视山中宰相笔，齐梁风格我所凭。何年埋没忽露泄，水府倏忽仍丘陵。

吾吴太守素神异，驱使直可到六丁。狼贪虎噬且弗避，挥斥水怪如蝘蜓。

世间宝物久必显，云日肯被烟尘暝。扶倾固待巨人手，此举便已喧惊霆。

远道寄我喜创见，从今摹画希精能。此石此铭不再得，毋使日夜椎拓无留停。
沁园春·思昔买臣
张榘（宋代）

思昔买臣，怀绶会稽，年犹五旬。算初无功用，维持国事，但将富算，夸耀时人。未若先生，方当强仕，掌握长淮百万军。难摹写，是擎天拄地，纬武经文。河滨。胡马嘶春。便密运机筹出万全。拥熊旗指授，鹰扬啖，毡裘胆落，鼠逸狐奔。褒诏飞来，威名加盛，从此不须关玉门。归朝也，看云台画像，金鼎调元。
宿云岩夏
陈造（宋代）

名夏邦域中，每叹梦境隔。
如何夏而春，共苦沽水厄。
向来梦中夏，真作缘云升。
夜气与僧话，凛凛冰壶清。
初宵潺淙声，大慰望霓意。
睡醒钟鱼鸣，犹是翻盆势。
不因官事驱，宁许夏门留。
况今浴种天，顿释嗣岁忧。
雨既副我祷，出亦入吾手。
一旦二喜并，谁谓终不偶。
涉世嗟聱牙，天颇怜其穷。
更持灵台香，归谢渊德龙。
送子岘之官萍乡
谢谔（宋代）

吏师吾昔得三贤，回首思之几许年。
屈指利名多少事，其间廉节最为先。
题黟县朱荣朝望岳楼图
姚鼐（清代）

记托新安郡，晨朝见异峰。遥思黄叶径，多被白云封。

孤往未能决，他年焉可逢。披图如曩昔，惆怅列岩松。
遣舟迎子遹因寄古风十四韵
陆游（宋代）

今日拆汝书，一读眼为明。知汝即日归，明当遣舟迎。

想汝片帆东，翩若飞鸿征。薄暮过梅市，咿讴双橹声。

到家亦尚早，城楼初发更。草草一尊酒，为汝手自倾。

夜分不能寐，顿忘衰病婴。岂惟病良已，白头黑丝生。

暂别亦不恶，益重父子情。自今日相守，北窗同短檠。

六经焰久伏，百氏方纵横。世俗摈孤学，未易口舌争。

此责在学者，草莱勿自轻。汝壮父未死，相勉在力行。
石将军南征赋赠
张齐贤（宋代）

五花密布生门出，三令重宣夙将听。
劃地岂能容贼窟，指天不许见妖星。
醪投汉水期分饮，石削巴丘待勒铭。
洗尽甲兵安草木，君山依旧望中青。
学无学颂一十五首
释印肃（宋代）

达磨西来脑搭披，少林久坐若顽痴。
如斯显赫非今古，唐土生灵谁得知。
阮郎归
欧阳修（宋代）

刘郎何日是来时。无心云胜伊。行云犹解傍山飞。郎行去不归。
强匀画，又芳菲。春深轻薄衣。桃花无语伴相思。阴阴月上时。
谢李元德郎中饷家酿二首
杨万里（宋代）

长史衔杯太白醺，诙词笑杀古来人。
至今太白一船酒，不饮还将饮子云。
曹舍人寓斋闻捣衣作
陶澄（清代）

广庭月白秋漫漫，主人有酒留客欢。谁家思妇罢织素，坐调清砧当夜阑。

砧声断续露华湿，不闻门外莎鸡泣。同是天涯离索情，感时最有闺中急。

力尽回房泪点多，遥怜此际蹙双蛾，西风入怀奈独何！
洪庆善挽词二首 其二
张纲（宋代）

忝戚乡闾旧，论交道义深。穷搜千古意，乐易一生心。

遭谤身虽贬，全名死不沉。君恩为昭雪，归窆得家林。
宿归宗寺
郭祥正（宋代）

旷怀王逸少，宅地如翔鸾。池水至今黑，云是墨未乾。

施作金仙至，楼殿排羽翰。银榜留飞乌，玉蜃吐惊湍。

耶舍宝塔近，笔插青云端。贝叶五千书，两藏龙鳞蟠。

钟磬递虚籁，松杉扶岁寒。护持不变灭，炉烟昼漫漫。

暂游寄僧榻，翛然心界宽。愧无惊绝草，付与苍崖刊。
和欧阳宣德经野步
晁补之（宋代）

溯风何敢祝淮神，青律飞灰气自醇。
顾我衰容唯殢酒，因君佳句始知春。
山中桂子年年好，观里桃英日日新。
延对彤廷须努力，詹生学问及昌辰。
自遣诗
侯夫人（隋代）

秘洞扃仙卉，雕房销玉人。
毛君真可戮，不肯写昭君。
邢台旅次题壁
傅寿彤（清代）

北斗横空夜正高，朔风吹月上征袍。年来更入中原路，醉倚青天绰宝刀。
游山阳十首
陈造（宋代）

玳筵当日小红裳，珠压双丫十岁强。
回首方知但青子，胡琴声里怨茶商。
水调歌头 其四 将别珠湖，答桐城刘季英
黄钧宰（清代）

此日复何日，梦梦百年身。不及云霄，鸡犬低首逐风尘。

天上仙人不远，地下陈人未死，唤起倒金樽。鱼鸟亦吾友，庭户小干坤。

江南梦，海东路，淮北春。十载船唇，马背回首亦伤神。

今夕湖天坐月，知道明年此夕，孤月照谁人。尔我定何处，复此共冰轮。